钦定古今图书集成/方舆汇编/职方典/第1106卷 > 《经界议》前人
## 钦定古今图书集成/方舆汇编/职方典/第1106卷 > 《经界议》前人

具位臣朱熹准尚书省札子，备奉圣旨指挥，令臣相
度漳州先行经界事闻奏者。臣又据龙岩县尉刘璧
申：“经界之行，惟里之正长，其役最为烦重。疆理畎亩，
分别土色，均摊税赋，其在当时，动经再岁。彼出入阡
陌，妨废家务，固已不胜其劳。一有广狭失度，肥硗失
宜，轻重失当，则词诉并兴，而督责又随至矣。然有产
则有役，适当重难，使出心力以应役使，亦无可奈何。
然彼皆乡民，安知经界书算则必召募书人以代此
役。而书人能书算，必尝为胥吏之杰黠者，莫不乘时
要求高价，执役之人急于期限，不免随索随酬，而又
簿书图帐，所用纸札亦复不赀，执役之人，安能胜此
劳费？”窃谓经界之在今日，不可不行，“行之亦不患无
成。若里正、里长书人纸札之费，亦有以处之，则可举
行。若坐视其殚力耗财如曩日，恐非仁政之意也。”臣
窃详此意，与臣所奏大指略同，而所陈利害更为详
尽，伏乞参照施行。